CELEX: 32020R0696
Language: el
Date: 2020-05-25 00:00:00
Title: Κανονισμός (ΕΕ) 2020/696 του Ευρωπαϊκού Κοινοβουλίου και του Συμβουλίου της 25ης Μαΐου 2020 για την τροποποίηση του κανονισμού (ΕΚ) αριθ. 1008/2008 σχετικά με κοινούς κανόνες εκμετάλλευσης των αεροπορικών γραμμών στην Κοινότητα, λόγω της πανδημίας COVID-19 (Κείμενο που παρουσιάζει ενδιαφέρον για τον ΕΟΧ)

27.5.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 165/1
               
            
         ΚΑΝΟΝΙΣΜΟΣ (ΕΕ) 2020/696 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 25ης Μαΐου 2020
         για την τροποποίηση του κανονισμού (ΕΚ) αριθ. 1008/2008 σχετικά με κοινούς κανόνες εκμετάλλευσης των αεροπορικών γραμμών στην Κοινότητα, λόγω της πανδημίας COVID-19
         (Κείμενο που παρουσιάζει ενδιαφέρον για τον ΕΟΧ)
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Αφού ζήτησαν τη γνώμη της Ευρωπαϊκής Οικονομικής και Κοινωνικής Επιτροπής,
         Αφού ζήτησαν τη γνώμη της Επιτροπής των Περιφερειών,
         Αποφασίζοντας σύμφωνα με τη συνήθη νομοθετική διαδικασία (1),
         Εκτιμώντας τα ακόλουθα:
         
                     (1)
                  
                  
                     Η πανδημία COVID-19 έχει οδηγήσει σε απότομη μείωση της εναέριας κυκλοφορίας ως αποτέλεσμα της σημαντικής μείωσης της ζήτησης μεταφορών και της θέσπισης από τα κράτη μέλη και τρίτες χώρες άμεσων μέτρων όπως το κλείσιμο των συνόρων και οι απαγορεύσεις εναέριας κυκλοφορίας για την ανάσχεση της πανδημίας.
                  
               
                     (2)
                  
                  
                     Τα αριθμητικά στοιχεία που δημοσίευσε ο Eurocontrol, που είναι ο διαχειριστής δικτύου εναερίου κυκλοφορίας του ενιαίου ευρωπαϊκού ουρανού, δειχνουν πτώση της αεροπορικής κίνησης κατά περίπου 90 % για την περιοχή της Ευρώπης στα τέλη Μαρτίου του 2020 σε σύγκριση με τον Μάρτιο του 2019. Οι αερομεταφορείς αναφέρουν σημαντικές μειώσεις των μελλοντικών κρατήσεων λόγω της πανδημίας COVID-19, και ματαιώνουν πτήσεις για τη χειμερινή περίοδο προγραμματισμού δρομολογίων 2019-2020 και τη θερινή περίοδο 2020. Η αιφνίδια πτώση της ζήτησης και ο άνευ προηγουμένου ρυθμός ακυρώσεων προκάλεσε για τους αερομεταφορείς σοβαρά προβλήματα ρευστότητας αμέσως συνδεόμενα με την πανδημία COVID-19.
                  
               
                     (3)
                  
                  
                     Ενωσιακοί αερομεταφορείς οι οποίοι ήταν οικονομικά υγιείς πριν από την πανδημία COVID-19 αντιμετωπίζουν προβλήματα ρευστότητας που θα μπορούσαν να προκαλέσουν την αναστολή ή ανάκληση της άδειας εκμετάλλευσής τους, ή την αντικατάστασή της από προσωρινή άδεια, χωρίς διαρθρωτική οικονομική ανάγκη. Η χορήγηση προσωρινής άδειας σύμφωνα με το άρθρο 9 παράγραφος 1 του κανονισμού (ΕΚ) αριθ. 1008/2008 του Ευρωπαϊκού Κοινοβουλίου και του Συμβουλίου (2) θα μπορούσε να στείλει αρνητικό μήνυμα στην αγορά σχετικά με την ικανότητα επιβίωσης ενός αερομεταφορέα, το οποίο με τη σειρά του θα επιδείνωνε τα κατά τα άλλα συγκυριακά οικονομικά προβλήματά της. Βάσει της αξιολόγησης που διενεργείται κατά την περίοδο μεταξύ 1ης Μαρτίου 2020 και 31ης Δεκεμβρίου 2020, είναι συνεπώς σκόπιμο, υπό τον όρο ότι δεν διακυβεύεται η ασφάλεια και ότι υπάρχει ρεαλιστική προοπτική ικανοποιητικής οικονομικής ανασυγκρότησης εντός 12 μηνών, η άδεια εκμετάλλευσης των εν λόγω αερομεταφορέων να μην αναστέλλεται ή να μην ανακαλείται. Στο τέλος αυτής της 12μηνης περιόδου, ο ενωσιακός αερομεταφορέας θα πρέπει να υπόκειται στη διαδικασία του άρθρου άρθρο 9 παράγραφος 1 του κανονισμού (ΕΚ) αριθ. 1008/2008. Η υποχρέωση που προβλέπεται στο άρθρο 9 παράγραφος 2 του κανονισμού (ΕΚ) αριθ. 1008/2008 για ενημέρωση της Επιτροπής τεκμαίρεται εφαρμοζομένη επίσης επί των αποφάσεων να μην ανασταλεί ή να μην ανακληθεί η άδεια εκμετάλλευσης.
                  
               
                     (4)
                  
                  
                     Εκτός από τα έκτακτα μέτρα που μπορούν να εφαρμοστούν σε περίπτωση απρόοπτων βραχυχρόνιων προβλημάτων, λόγω απρόβλεπτων και αναπόφευκτων καταστάσεων, σύμφωνα με το άρθρο 21 του κανονισμού (ΕΚ) αριθ. 1008/2008, τα κράτη μέλη θα πρέπει να έχουν τη δυνατότητα να απορρίπτουν, να περιορίζουν ή να επιβάλουν προϋποθέσεις στην άσκηση δικαιωμάτων κίνησης, για να αντιμετωπιστούν τα προβλήματα που ανακύπτουν από την πανδημία COVID-19, των οποίων η διάρκεια μπορεί να παραταθεί. Τα έκτακτα μέτρα στο πλαίσιο της πανδημίας COVID-19 θα πρέπει να τηρούν τις αρχές της αναλογικότητας και της διαφάνειας, και να βασίζονται σε αντικειμενικά κριτήρια που δεν εισάγουν διακρίσεις, εφαρμοζόμενα σύμφωνα με το άρθρο 21 του κανονισμού (ΕΚ) αριθ. 1008/2008.
                  
               
                     (5)
                  
                  
                     Σε αερολιμένες όπου ο αριθμός των παρεχόντων υπηρεσίες εδάφους είναι περιορισμένος δυνάμει του άρθρου 6 παράγραφος 2 και του άρθρου 9 της οδηγίας 96/67/ΕΚ του Συμβουλίου (3), οι πάροχοι μπορούν να επιλέγονται για μέγιστη περίοδο επτά ετών. Οι παρέχοντες υπηρεσίες των οποίων η περίοδος πλησιάζει στο τέλος της μπορούν, για τον λόγο αυτό, να αντιμετωπίζουν δυσκολίες όσον αφορά την πρόσβαση σε χρηματοδότηση. Κρίνεται συνεπώς σκόπιμο να παραταθεί αυτή η μέγιστη χρονική περίοδος.
                  
               
                     (6)
                  
                  
                     Ως αποτέλεσμα της πανδημίας COVID-19, σε αερολιμένες στους οποίους ο αριθμός των παρεχόντων υπηρεσίες εδάφους είναι περιορισμένος, ένας ή περισσότεροι παρέχοντες μπορεί να παύσουν να παρέχουν τις υπηρεσίες τους προτού καταστεί δυνατή η επιλογή νέου παρέχοντα με βάση τη διαδικασία του άρθρου 11 παράγραφος 1 της οδηγίας 96/67/ΕΚ. Υπό τις περιστάσεις αυτές, είναι σκόπιμο ο οργανισμός διαχείρισης του αερολιμένα να μπορεί να επιλέξει απευθείας έναν παρέχοντα υπηρεσίες εδάφους για την παροχή υπηρεσιών για μέγιστη περίοδο έξι μηνών. Υπενθυμίζεται ότι, οταν ο οργανισμός διαχείρισης του αερολιμένα χρειάζεται να προμηθευθεί υπηρεσίες εδάφους λόγω της πανδημίας COVID-19 και αποτελεί αναθέτοντα φορέα κατά την έννοια του άρθρου 4 της οδηγίας 2014/25/ΕΕ του Ευρωπαϊκού Κοινοβουλίου και του Συμβουλίου (4), θα πρέπει να τηρεί την εν λόγω οδηγία.
                  
               
                     (7)
                  
                  
                     Χρειάζεται μια ικανοποιητική οικονομική ανόρθωση με στόχο την αποφυγή απολύσεων και με εγγυήσεις ότι η ανόρθωση αυτή δεν θα θίξει τα δικαιώματα των εργαζομένων. Η επέκταση των αδειών των παρόχων υπηρεσιών εδάφους θα πρέπει να επιδιώκει τη διατήρηση των θέσεων εργασίας και τη διασφάλιση των δικαιωμάτων των εργαζομένων.
                  
               
                     (8)
                  
                  
                     Η πορεία της πανδημίας COVID-19 και η επίδρασή της στον τομέα των αερομεταφορών είναι δύσκολο να προβλεφθούν. Η Επιτροπή θα πρέπει να αναλύει συνεχώς τις επιπτώσεις της πανδημίας στον τομέα των αερομεταφορών και, εάν εξακολουθούν οι αντίξοες συνθήκες, η Ένωση θα πρέπει να είναι σε θέση χωρίς αδικαιολόγητη καθυστέρηση να παρατείνει την περίοδο εφαρμογής των μέτρων του παρόντος κανονισμού.
                  
               
                     (9)
                  
                  
                     Προκειμένου να παρατείνεται, όταν είναι αναγκαίο και δικαιολογημένο, η περίοδος κατά την οποία οι αρμόδιες αρχές αδειοδότησης μπορούν να μην αναστείλουν ή να μην ανακαλέσουν τις άδειες εκμετάλλευσης, η περίοδος κατά την οποία τα κράτη μέλη μπορούν να απορρίπτουν, να περιορίζουν ή να επιβάλουν προϋποθέσεις στην άσκηση δικαιωμάτων κίνησης, και η περίοδος κατά την οποία είναι δυνατή η παράταση των συμβάσεων των παρεχόντων υπηρεσίες εδάφους και η περίοδος κατά τη διάρκεια της οποίας ο οργανισμός διαχείρισης ενός αερολιμένα μπορεί να επιλέξει απευθείας πάροχο υπηρεσιών εδάφους, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης (ΣΛΕΕ), για την τροποποίηση του κανονισμού (ΕΚ) αριθ. 1008/2008. Είναι ιδιαίτερα σημαντικό η Επιτροπή να διεξάγει, κατά τις προπαρασκευαστικές της εργασίες, τις κατάλληλες διαβουλεύσεις, μεταξύ άλλων σε επίπεδο εμπειρογνωμόνων, οι οποίες να πραγματοποιούνται σύμφωνα με τις αρχές που ορίζονται στη διοργανική συμφωνία της 13ης Απριλίου 2016 για τη βελτίωση του νομοθετικού έργου (5). Πιο συγκεκριμένα, προκειμένου να εξασφαλιστεί η ίση συμμετοχή στην προετοιμασία των κατ’ εξουσιοδότηση πράξεων, το Ευρωπαϊκό Κοινοβούλιο και το Συμβούλιο λαμβάνουν όλα τα έγγραφα ταυτόχρονα με τους εμπειρογνώμονες των κρατών μελών, και οι εμπειρογνώμονές τους έχουν συστηματικά πρόσβαση στις συνεδριάσεις των ομάδων εμπειρογνωμόνων της Επιτροπής που ασχολούνται με την προετοιμασία κατ’ εξουσιοδότηση πράξεων.
                  
               
                     (10)
                  
                  
                     Λαμβανομένου υπόψη του επείγοντος χαρακτήρα που συνεπάγονται οι εξαιρετικές περιστάσεις λόγω της πανδημίας COVID-19 οι οποίες δικαιολογούν τα προτεινόμενα μέτρα, και ιδίως για την ταχεία έγκριση των αναγκαίων μέτρων ώστε να αντιμετωπιστούν τα σοβαρά και άμεσα προβλήματα που αντιμετωπίζει ο τομέας, θεωρήθηκε σκόπιμο να προβλεφθεί εξαίρεση από την προθεσμία των οκτώ εβδομάδων που αναφέρεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ένωση, το οποίο προσαρτάται στη Συνθήκη για την Ευρωπαϊκή Ένωση (ΣΕΕ), στη ΣΛΕΕ και στη Συνθήκη για την ίδρυση της Ευρωπαϊκής Κοινότητας Ατομικής Ενέργειας.
                  
               
                     (11)
                  
                  
                     Δεδομένου ότι ο στόχος του παρόντος κανονισμού, δηλαδή η τροποποίηση του κανονισμού (ΕΚ) αριθ. 1008/2008 λόγω της πανδημίας COVID-19, δεν μπορεί να επιτευχθεί επαρκώς από τα κράτη μέλη, αλλά μπορεί, λόγω της έκτασης και των επιπτώσεών της, να επιτευχθεί καλύτερα σε ενωσιακό επίπεδο, η Ένωση μπορεί να θεσπίσει μέτρα, σύμφωνα με την αρχή της επικουρικότητας του άρθρου 5 της ΣΕΕ. Σύμφωνα με την αρχή της αναλογικότητας του ιδίου άρθρου, ο παρών κανονισμός δεν υπερβαίνει τα αναγκαία όρια για την επίτευξη του εν λόγω στόχου.
                  
               
                     (12)
                  
                  
                     Η απρόβλεπτη και αιφνίδια εκδήλωση της πανδημίας COVID-19 και οι σχετικές νομοθετικές διαδικασίες που απαιτούνται για την έγκριση των σχετικών μέτρων κατέστησαν αδύνατη την έγκαιρη έγκριση τέτοιων μέτρων. Για τον λόγο αυτό, οι διατάξεις του παρόντος κανονισμού θα πρέπει επίσης να καλύπτουν την περίοδο πριν από την έναρξη ισχύος του. Δεδομένης της φύσης των εν λόγω διατάξεων, η προσέγγιση αυτή δεν θα πρέπει να έχει ως αποτέλεσμα την παραβίαση της δικαιολογημένης εμπιστοσύνης των ενδιαφερομένων.
                  
               
                     (13)
                  
                  
                     Συνεπώς, ο κανονισμός (ΕΚ) αριθ. 1008/2008 θα πρέπει να τροποποιηθεί αναλόγως.
                  
               
                     (14)
                  
                  
                     Λαμβανομένου υπόψη του επείγοντος χαρακτήρα που συνεπάγονται οι εξαιρετικές περιστάσεις οι οποίες δικαιολογούν τα μέτρα που θεσπίζονται, ο παρών κανονισμός θα πρέπει να αρχίσει να ισχύει επειγόντως την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΚ) αριθ. 1008/2008 τροποποιείται ως εξής:
            
                        1)
                     
                     
                        Στο άρθρο 1, η παράγραφος 1 αντικαθίσταται από το ακόλουθο κείμενο:
                        
                           «1.   Ο παρών κανονισμός ρυθμίζει τη χορήγηση αδειών στους κοινοτικούς αερομεταφορείς, το δικαίωμα των κοινοτικών αερομεταφορέων να εκτελούν ενδοκοινοτικά αεροπορικά δρομολόγια και την τιμολόγηση των ενδοκοινοτικών αεροπορικών δρομολογίων. Θεσπίζει επίσης προσωρινούς κανόνες για την παροχή υπηρεσιών εδάφους στους αερολιμένες της Ένωσης.».
                        
                     
                  
                        2)
                     
                     
                        Στο άρθρο 9, παρεμβάλλονται οι ακόλουθες παράγραφοι:
                        
                           «1α.   Με βάση τις αξιολογήσεις που αναφέρονται στην παράγραφο 1, οι οποίες πραγματοποιούνται από την 1η Μαρτίου 2020 έως την 31η Δεκεμβρίου 2020, η αρμόδια αρχή αδειοδότησης μπορεί να αποφασίσει πριν από το τέλος αυτής της περιόδου να μην αναστείλει ή να μην ανακαλέσει την άδεια εκμετάλλευσης του ενωσιακού αερομεταφορέα, υπό την προϋπόθεση ότι δεν διακυβεύεται η ασφάλεια και ότι υπάρχει ρεαλιστική προοπτική ικανοποιητικής χρηματοοικονομικής ανασυγκρότησης εντός των επόμενων 12 μηνών. Επανεξετάζει τις επιδόσεις του εν λόγω ενωσιακού αερομεταφορέα στο τέλος της 12μηνης περιόδου και αποφασίζει αν η άδεια εκμετάλλευσης αναστέλλεται ή ανακαλείται και χορηγείται προσωρινή άδεια βάσει της παραγράφου 1.
                        
                        
                           1β.   Εάν η Επιτροπή διαπιστώσει, βάσει των στοιχείων που δημοσιεύει ο Eurocontrol,που διαχειρίζεται το δίκτυο εναερίου κυκλοφορίας στον ενιαίο ευρωπαικό ουρανό, ότι η μείωση του επιπέδου της εναέριας κυκλοφορίας σε σύγκριση με το επίπεδο της αντίστοιχης περιόδου του 2019 συνεχίζεται και είναι πιθανό να συνεχιστεί, και, διαπιστώσει επίσης, βάσει των βέλτιστων διαθέσιμων επιστημονικών δεδομένων, όπως αυτών του Ευρωπαικού κέντρου πρόληψης και ελέγχου των ασθενειών, ότι η κατάσταση αυτή αποτελεί συνέπεια των επιπτώσεων της πανδημίας COVID-19, η Επιτροπή εκδίδει κατ’ εξουσιοδότηση πράξεις σύμφωνα με το άρθρο 25α για να τροποποιήσει τον παρόντα κανονισμό αναλόγως με την παράταση της περιόδου από την 1η Μαρτίου 2020 έως την 31η Δεκεμβρίου 2020 που αναφέρεται στην παράγραφο 1α του παρόντος άρθρου.
                        
                        
                           1γ.   Η Επιτροπή παρακολουθεί συνεχώς την κατάσταση με βάση τα κριτήρια που καθορίζονται στην παράγραφο 1β. Βάσει των πληροφοριών που έχει στη διάθεσή της, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο συνοπτική έκθεση σχετικά με το θέμα αυτό έως τις 15 Νοεμβρίου 2020. Όταν πληρούνται τα κριτήρια που αναφέρονται στην παράγραφο 1β, η Επιτροπή εκδίδει το συντομότερο δυνατόν την κατ’ εξουσιοδότηση πράξη που προβλέπεται στην παράγραφο 1β.
                        
                        
                           1δ.   Εάν, σε περίπτωση παρατεταμένων επιπτώσεων της πανδημίας COVID-19 στον τομέα των αεροπορικών μεταφορών στην Ένωση, το επιβάλλουν επιτακτικοί λόγοι επείγοντος, η διαδικασία που προβλέπεται στο άρθρο 25β εφαρμόζεται στις κατ’ εξουσιοδότηση πράξεις που εκδίδονται δυνάμει του παρόντος άρθρου.».
                        
                     
                  
                        3)
                     
                     
                        Παρεμβάλλεται το ακόλουθο άρθρο:
                        
                           «Άρθρο 21α
                           Έκτακτα μέτρα που συνδέονται με την πανδημία COVID-19
                           
                              1.   Κατά παρέκκλιση από το άρθρο 21, για την περίοδο από την 1η Μαρτίου 2020 έως την 31η Δεκεμβρίου 2020, τα κράτη μέλη μπορούν, χωρίς τη σύμφωνη γνώμη της Επιτροπής που αναφέρεται στο άρθρο 21 παράγραφος 1, να απορρίπτουν, να περιορίζουν ή να επιβάλουν προϋποθέσεις στην άσκηση δικαιωμάτων κίνησης, εάν τα μέτρα αυτά είναι αναγκαία για την αντιμετώπιση της πανδημίας COVID-19. Τα μέτρα αυτά είναι σύμφωνα με τις αρχές της αναλογικότητας και της διαφάνειας και βασίζονται σε αντικειμενικά κριτήρια που δεν εισάγουν διακρίσεις.
                           
                           
                              2.   Το οικείο κράτος μέλος ενημερώνει αμελλητί την Επιτροπή και τα άλλα κράτη μέλη για τα μέτρα αυτά όπως αναφέρονται στην παράγραφο 1 και τη διάρκειά τους, και τους παρέχει επαρκή αιτιολόγηση για την ανάγκη λήψης των εν λόγω μέτρων. Εάν το κράτος μέλος τροποποιήσει, αναστείλει ή ανακαλέσει τα μέτρα αυτά μετά την έναρξη ισχύος του παρόντος κανονισμού, ενημερώνει σχετικά την Επιτροπή και τα άλλα κράτη μέλη.
                           
                           
                              3.   Η Επιτροπή, κατόπιν αιτήσεως οποιουδήποτε κράτους μέλους ή από τα άλλα εμπλεκόμενα κράτη μέλη, ή με δική της πρωτοβουλία, μπορεί να αναστείλει τα μέτρα που αναφέρονται στην παράγραφο 2 εάν δεν πληρούν τις απαιτήσεις της παραγράφου 1 ή εάν αντιβαίνουν κατά οποιονδήποτε άλλο τρόπο στην ενωσιακή νομοθεσία.
                           
                           
                              4.   Εάν η Επιτροπή διαπιστώσει, βάσει των βέλτιστων επιστημονικών γνώσεων αποδεικτικών στοιχείων και δεδομένων, όπως αυτών του Ευρωπαικού κέντρου πρόληψης και ελέγχου των ασθενειών, που επιβεβαιώνουν τη συνέχιση της πανδημίας COVID-19, ότι οι απαγορεύσεις, οι περιορισμοί ή η επιβολή προϋποθέσεων στην άσκηση των δικαιωμάτων κίνησης από τα κράτη μέλη πιθανόν να είναι αναγκαίοι πέραν της περιόδου που αναφέρεται στην παράγραφο 1 του παρόντος άρθρου, η Επιτροπή εκδίδει κατ’ εξουσιοδότηση πράξεις σύμφωνα με το άρθρο 25α για την τροποποίηση του παρόντος κανονισμού αναλόγως με την παράταση της εν λόγω περιόδου.
                           
                           
                              5.   Η Επιτροπή παρακολουθεί συνεχώς την κατάσταση με βάση τα κριτήρια που αναφέρονται στην παράγραφο 4. Βάσει των πληροφοριών που έχει στη διάθεσή της, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο συνοπτική έκθεση σχετικά με το εν λόγω θέμα έως τις 15 Νοεμβρίου 2020. Όταν είναι αναγκαίο, η Επιτροπή εκδίδει το συντομότερο δυνατόν την κατ’ εξουσιοδότηση πράξη που αναφέρεται στην παράγραφο 4.
                           
                           
                              6.   Εάν, σε περίπτωση παρατεταμένων επιπτώσεων της πανδημίας COVID-19 στον τομέα των αεροπορικών μεταφορών στην Ένωση, το επιβάλλουν επιτακτικοί λόγοι επείγοντος, η διαδικασία που προβλέπεται στο άρθρο 25β εφαρμόζεται στις κατ’ εξουσιοδότηση πράξεις που εκδίδονται δυνάμει του παρόντος άρθρου.».
                           
                        
                     
                  
                        4)
                     
                     
                        Παρεμβάλλεται το ακόλουθο κεφάλαιο:
                        «ΚΕΦΑΛΑΙΟ IVα
                        
                           ΠΡΟΣΩΡΙΝΟΙ ΚΑΝΟΝΕΣ ΓΙΑ ΤΙΣ ΥΠΗΡΕΣΙΕΣ ΕΔΑΦΟΥΣ
                        
                        
                           Άρθρο 24α
                           
                              1.   Κατά παρέκκλιση από το άρθρο 11παράγραφος 1 στοιχείο δ) της οδηγίας 96/67/ΕΚ του Συμβουλίου (*1), οι συμβάσεις ή οι άδειες που χορηγούνται στους παρέχοντες υπηρεσίες εδάφους οι οποίοι έχουν επιλεγεί βάσει της διαδικασίας που προβλέπεται στο άρθρο 11 παράγραφος 1 της εν λόγω οδηγίας και οι οποίες λήγουν την περίοδο από τις 28 Μαΐου 2020 έως τις 31 Δεκεμβρίου 2021 μπορούν να παραταθούν έως τις 31 Δεκεμβρίου 2022,
                           
                           
                              2.   Κατά παρέκκλιση από το άρθρο 11 παράγραφος 1 στοιχείο ε) της οδηγίας 96/67/ΕΚ για την περίοδο από την 1η Μαρτίου 2020 έως τις 31 Δεκεμβρίου 2020, εάν ένας παρέχων υπηρεσίες εδάφους παύσει τη δραστηριότητά του πριν από το τέλος της περιόδου για την οποία επελέγη, ο οργανισμός διαχείρισης του αερολιμένα ή η αρμοδία αρχή του κράτους μέλους μπορεί να επιλέξει απευθείας παρέχοντα υπηρεσίες εδάφους, ο οποίος θα παρέχει τις υπηρεσίες για μέγιστη περίοδο έξι μηνών ή για την περίοδο έως την 31η Δεκεμβρίου 2020, ανάλογα με το ποια περίοδος είναι μεγαλύτερη.
                           
                           
                              3.   Εάν η Επιτροπή διαπιστώσει, με βάση τα στοιχεία που δημοσιεύει ο Eurocontrol, ότι η μείωση του επιπέδου της εναέριας κυκλοφορίας, σε σύγκριση με το επίπεδο της αντίστοιχης περιόδου του 2019, συνεχίζεται και είναι πιθανό να συνεχιστεί, ότι η κατάσταση αυτή οφείλεται στις επιπτώσεις της πανδημίας COVID-19 και ότι οδηγεί σε διακοπή της παροχής υπηρεσιών εδάφους ή σε δυσκολίες πρόσβασης σε χρηματοδότηση για τους παρέχοντες υπηρεσίες εδάφους στους αερολιμένες της Ένωσης, η Επιτροπή εκδίδει κατ’ εξουσιοδότηση πράξεις σύμφωνα με το άρθρο 25α για την τροποποίηση του παρόντος κανονισμού με την ανάλογη παράταση των περιόδων που αναφέρονται στις παραγράφους 1 και 2 του παρόντος άρθρου.
                           
                           
                              4.   Η Επιτροπή παρακολουθεί συνεχώς την κατάσταση με βάση τα κριτήρια που καθορίζονται στην παράγραφο 3. Βάσει των πληροφοριών που έχει στη διάθεσή της, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο συνοπτική έκθεση σχετικά με το θέμα αυτό έως τις 15 Νοεμβρίου 2020. Όπου είναι αναγκαίο, η Επιτροπή εκδίδει το συντομότερο δυνατόν την κατ’ εξουσιοδότηση πράξη που προβλέπεται στην παράγραφο 3.
                           
                           
                              5.   Εάν, σε περίπτωση παρατεταμένων επιπτώσεων της πανδημίας COVID-19 στον τομέα των αεροπορικών μεταφορών στην Ένωση, το επιβάλλουν επιτακτικοί λόγοι επείγοντος, η διαδικασία που προβλέπεται στο άρθρο 25β εφαρμόζεται στις κατ’ εξουσιοδότηση πράξεις που εκδίδονται δυνάμει του παρόντος άρθρου.
                           
                        
                        
                           (*1)  Οδηγία 96/67/ΕΚ του Συμβουλίου, της 15ης Οκτωβρίου 1996, σχετικά με την πρόσβαση στην αγορά υπηρεσιών εδάφους στους αερολιμένες της Κοινότητας (ΕΕ L 272 της 25.10.1996, σ. 36).»."
                        
                     
                  
                        5)
                     
                     
                        Παρεμβάλλονται τα ακόλουθα άρθρα:
                        
                           «Άρθρο 25α
                           Άσκηση της εξουσιοδότησης
                           
                              1.   Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις υπό τους όρους του παρόντος άρθρου.
                           
                           
                              2.   Η αναφερόμενη στο άρθρο 9 παράγραφος 1β, στο άρθρο 21α παράγραφος 4 και στο άρθρο 24α παράγραφος 3 εξουσία έκδοσης κατ’ εξουσιοδότηση πράξεων ανατίθεται στην Επιτροπή για περίοδο ενός έτους από τις 28 Μαΐου 2020.
                           
                           
                              3.   Η εξουσιοδότηση που αναφέρεται στο άρθρο 9 παράγραφος 1β, στο άρθρο 21α παράγραφος 4 και στο άρθρο 24α παράγραφος 3 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή από το Συμβούλιο. Η απόφαση ανάκλησης επιφέρει τη λήξη της εξουσιοδότησης που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτή. Δεν θίγει το κύρος των κατ’ εξουσιοδότηση πράξεων που ισχύουν ήδη.
                           
                           
                              4.   Πριν από την έκδοση κατ’ εξουσιοδότηση πράξης, η Επιτροπή διεξάγει διαβουλεύσεις με εμπειρογνώμονες που ορίζουν τα κράτη μέλη σύμφωνα με τις αρχές της διοργανικής συμφωνίας της 13ης Απριλίου 2016 για τη βελτίωση του νομοθετικού έργου.
                           
                           
                              5.   Η Επιτροπή, μόλις εκδώσει κατ’ εξουσιοδότηση πράξη, την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο.
                           
                           
                              6.   Η κατ’ εξουσιοδότηση πράξη που εκδίδεται δυνάμει των άρθρων 9 παράγραφος 1β, 21α παράγραφος 4 και 24α παράγραφος 3αρχίζει να ισχύει μόνο αν δεν έχει διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός δύο μηνών από την ημέρα που η πράξη κοινοποιείται στο Ευρωπαϊκό Κοινοβούλιο και στο Συμβούλιο ή αν, πριν λήξει αυτή η προθεσμία, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα προβάλουν αντιρρήσεις. Η προθεσμία αυτή παρατείνεται κατά δύο μήνες κατόπιν πρωτοβουλίας του Ευρωπαϊκού Κοινοβουλίου ή του Συμβουλίου.
                           
                        
                        
                           Άρθρο 25β
                           Διαδικασία επείγοντος
                           
                              1.   Η κατ’ εξουσιοδότηση πράξη που εκδίδεται βάσει του παρόντος άρθρου αρχίζει να ισχύει αμέσως και εφαρμόζεται εφόσον δεν έχει διατυπωθεί αντίρρηση σύμφωνα με την παράγραφο 2. Η κοινοποίηση της κατ’ εξουσιοδότηση πράξης στο Ευρωπαϊκό Κοινοβούλιο και στο Συμβούλιο εκθέτει τους λόγους για τους οποίους γίνεται χρήση της διαδικασίας επείγοντος.
                           
                           
                              2.   Το Ευρωπαϊκό Κοινοβούλιο ή το Συμβούλιο μπορούν να προβάλουν αντιρρήσεις κατά της κατ’ εξουσιοδότηση πράξης με τη διαδικασία του άρθρου 25α. Στην περίπτωση αυτή, η Επιτροπή καταργεί την πράξη αμέσως μόλις της κοινοποιηθεί η περί αντιρρήσεων απόφαση του Ευρωπαϊκού Κοινοβουλίου ή του Συμβουλίου.».
                           
                        
                     
                  
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 25 Μαΐου 2020.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D. M. SASSOLI
            
            
               
                  Για το Συμβούλιο
               
               
                  Η Πρόεδρος
               
               A. METELKO-ZGOMBIC
            
         
         
            (1)  Θέση του Ευρωπαϊκού Κοινοβουλίου της 15ης Μαΐου 2020 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 25ης Μαΐου 2020.
         
            (2)  Κανονισμός (ΕΚ) αριθ. 1008/2008 του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με κοινούς κανόνες εκμετάλλευσης των αεροπορικών γραμμών στην Κοινότητα (ΕΕ L 293 της 31.10.2008, σ. 3).
         
            (3)  Οδηγία 96/67/ΕΚ του Συμβουλίου, της 15ης Οκτωβρίου 1996, σχετικά με την πρόσβαση στην αγορά υπηρεσιών εδάφους στους αερολιμένες της Κοινότητας (ΕΕ L 272 της 25.10.1996, σ. 36).
         
            (4)  Οδηγία 2014/25/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με τις διαδικασίες σύναψης συμβάσεων φορέων που δραστηριοποιούνται στους τομείς του ύδατος, της ενέργειας, των μεταφορών και των ταχυδρομικών υπηρεσιών και την κατάργηση της οδηγίας 2004/17/ΕΚ (ΕΕ L 94 της 28.3.2014, σ. 243).
         
            (5)  ΕΕ L 123 της 12.5.2016, σ. 1.